送李光道
作者：徐積
朝代：宋

paragraphs: 憶昔見子時，我在西關住。
顧我已衰朽，愛子特明悟。
其後十數年，於此數見之。
氣貌日益好，胸中即可知。
貌者德之表，精神氣所爲。
氣無所不適，其本在養頤。
所養得其正，其美充四肢。
子是名公孫，家法能自持。
子學有舊業，尤富禮與詩。
重之以所養，何適而弗宜。
古人有大路，行者皆坦夷。
夫以子之明，豈惑於多歧。
修鞭與長轡，逸駕無停時。
古人亦何人，勿問皆可追。
昨見子筆札，老人爲子喜。
其言遜而恭，賁然有文理。
願子更勉之，莫忘老人語。
所居求正人，正人德之輔。